ኮሚሽነር ሙሉወርቅ፡ "ነቲ መረጻ ንምፍጻም ዘጋጥመና ሕልኽልኽ ክህሉ እዩ ኣይንብልን" "ከም ጋዜጠኛን ከም ሓደ ትግራዋይ መንእሰይን ነዚ ሕዚ ዝካየድ ምርጫ ሓዊሱ ሰለስተ ዓበይቲ እዋናት ምርጫን ዝተገበሩ ጎስጓሳትን ተኸታቲለ እየ። ናይ ሎሚ ካብቶም ናይ ቅድሚ ሕዚ ፍልይ ዘብሎ ነገር ኣሎ። ትግራይ ከም ክልል ንፈለማ እዋን ተካይዶ ዘላ መረጻ እዩ" ይብል ክብሮም። ቅድሚ ሎሚ ህወሓት ንበይና ንትግራይ ወኪላ ኣብ ሃገራዊ መረጻ ትሳተፈሉ ዝነበረት እዋን ከምዝነበረ ብምዝኽኻር "እዚ ድማ ብሓፈሻ ኣብ ሃገራዊ ጉዳያትን መስመራትን ተድህበሉ ኩነታት እዩ ነይሩ። ኣብ'ዚ ሕዚ እዋን ግን ካልኦት ኣብዚ ክልል ዝቦቖላ ፖለቲካዊ ውድባት ንትግራይን ትግራይ ጥራይ መሰረት ዝገበረ ክትዓት ኢና ንዕዘብ ዘለና" ክብል ነቲ ኣፈላላይ ዝበሎ የረድእ። ጋዜጠኛ ክብሮም ከም ሓደ ትግራዋይ መንእሰይ ነዚ ብምርኣዩ ሕጉስ ከምዝኾነን ዝጽበዮ ከምዝነበረን እዩ ዝገልጽ። ነባራይ ከተማ መቐለ ፍጹም ብርሃነ'ውን ነቶም ዛጊድ ዝተኻየዱ ክትዓት ከምዝተኸታተሎም'ዩ ዝዛረብ። "ብሓፈሻ ክሪኦ ከለኹ ጽቡቕ እዩ ነይሩ" ድማ ይብል። "ኣብ ትግራይ ንመጀመርታ ግዜ ዝካየድ ዘሎ እዩ። ንባይቶ ትግራይ ዝወዳደሩ ፓርትታት ገጽ ንገጽ ተራኺቦም ክካትዑ ከለዉ ንፈለማ እዋን እዩ። ኣጀንዳታት ናይቲ ክትዕ ኣብ ትግራይ ጥራይ ዘድሃበ ብምዃኑ'ውን ፍሉይ ይገብሮ" ይብል ፍጹም። ምንጪ ስእሊ, TIG TV ንፈለማ እዋን ዝካየድ ዘሎ ክትዕ ከም ምዃኑ መጠን፡ ከምዝተሓጎሰሉ ብምሕባር ብፍላይ እቶም መናእሰይ ፖለቲከኛታት ነቲ መድረኽ ሓደሽቲ ከምዘይመሰሉን ብብቕዓት ዝቐረቡሉን ከምዝኾነ ይገልጽ። ገለ ዝተዓዘቦም ክፍተታት ከምዘለዉ ግን ኣይሓብአን። ኣይተ ናኦድ ኢሳይያስ ኣብ ከተማ ኣኽሱም ዝነብር ነዳጋይ እዩ። ንፖለቲካዊ ኩነታት ኢትዮጵያን ትግራይን ብቐረባ ከምዝከታተልን ከምዝዕዘብን'ዩ ዝዛረብ። ትግራይ መረጻ ክተካይድ ምኽኣላ "ሓጎስ ፈጢሩለይ ኣሎ" ይብል። "እዚ ኣብ ትግራይ ንፈለማ እዋን ዝካየድ ዘሎ ክልላዊ መረጻ ክሳብ ሕዚ ዘሎ ኣካይድኡ ዴሞክራሲያዊ እዩ ዘሎ። ተቓወምቲ ውድባት፡ ዴሞክራሲያዊ መድረኽ ምርካቦም ኣወንታዊ እዩ። በዚ ድማ ብጣዕሚ ሕጉስ እየ። እንተኾነ ኣብቶም መድረኻት ብገለ ትዕዝብቲታተይ ሕጉስ ኣይኮንኩን" ይብል ኣይተ ናኦድ። ነዚ ዝበለሉ ምኽንያት ድማ ብፍላይ ንገለ ፖለቲካዊ ውድባት ወኪሎም ዝቐረቡ ፖለቲከኛታት ንሓደ ኣካል ጥራይ ንምውቃስ ከምዝመስል ብምግላጽ ኣረዲኡ። "ካብ ሕጽረት ተሞክሮ ዝብገስ ይመስለኒ ገለገሊኡ ዝብልዎ ነገራት ሕጉስ ኣይገበረንን" ክብል'ውን ወሲኹ ይገልጽ። ንሱ እቲ ክልላዊ ምርጫ ምክያዱ ከም ዓብዪ ዕድል ክውሰድ ከምዘለዎ ብምዝኽኻር፡ እንተኾነ ካብቶም ፖለቲካዊ ውድባት ብፍላይ ኣብ መድረኻት ክትዕ ዝተጸበዮ ብዙሕ ነገራት ክረክብ ከምዘይከኣለ'ዩ ዝዛረብ። ኣማራጽታት ዝቐረቡሎም ክትዓት'ዶ ነይሮም?
